text: [{"text_idx": "#000007", "text": "Fer\u00f0ase\u00f0lapri\u0301sirnir mugu ni\u00f0ur \u2013 NU\u0301!"}, {"text_idx": "#000011", "text": "Grundpri\u0301surin fyri fer\u00f0ase\u00f0lar minkar ikki\nEin kann gle\u00f0ast um, at ta\u00f0 gongur v\u00e6l hja\u0301 Atlantsflog i\u0301 l\u00f8tuni, og vo\u0301na, at jaliga gongdin fer at minka um fer\u00f0ase\u00f0lapri\u0301sirnar. Men ein sli\u0301k vo\u0301n er i\u0301 besta f\u00f8ri bla\u0301oygd. Yvirskoti\u00f0 kemur neyvan f\u00f8royska fo\u0301lkinum til go\u0301\u00f0ar. Vit kunnu ju\u0301 bara sta\u00f0festa, at ta\u0301 ta\u00f0 gongur v\u00e6l hja\u0301 Atlantsflog, so merkir mi\u00f0al hampa f\u00f8royingurin li\u0301ti\u00f0 til ta\u00f0. Ta\u00f0 ver\u00f0ur ey\u00f0sy\u0301niliga bara til onkur hissini tilbo\u00f0 uppa\u0301 bi\u0301liga s\u00f8lu av setrum i\u0301 la\u0301gsesong, sum uttan iva eru setur, i\u00f0 ta\u00f0 frammanundan ikki er so no\u0301gvur eftirspurningur eftir. Hetta tykist mest at vera ein \u201csmartur\u201d ma\u0301ti at sleppa av vi\u00f0 setrini fyri ein lutfalsliga bi\u0301ligan penga, so partaeigararnir fa\u0301a eitt li\u0301ti\u00f0 sindur meira burtuu\u0301r teimum enn einki."}, {"text_idx": "#000013", "text": "So i\u0301 veruleikanum t\u00e6na tilbo\u00f0 av hesum slag ikki fo\u0301lkinum sum heild. Tey eru kanska bara vi\u00f0 til at halda grundpri\u0301sinum uppi. Eg vildi heldur havt, at go\u0301\u00f0a gongdin hja\u0301 felagnum fekk vanligu fer\u00f0ase\u00f0lapri\u0301sirnar til at minka sum heild. Men hetta hendir ikki. Li\u0301kamiki\u00f0, hvussu v\u00e6l ta\u00f0 gongur hja\u0301 flogfelagnum, tykist grundpri\u0301surin fyri fer\u00f0ase\u00f0lar, saman vi\u00f0 fer\u00f0aavgjaldinum, meira ella minni o\u0301vikandi. Og hvi\u0301 man ta\u00f0 vera so?"}, {"text_idx": "#000014", "text": "Ju\u0301, solei\u00f0is fer at vera, so leingi sum einasta flogfelagi\u00f0 i\u0301 landinum onga kapping hevur a\u0301 markna\u00f0inum. At v\u00e6nta, at onnur flogfel\u00f8g skulu fara at hava a\u0301huga fyri at taka kappingina upp vi\u00f0 Atlantsflog, og at hetta so kann try\u0301sta pri\u0301sirnar ni\u00f0ur, er helt einfalt ikki realistiskt."}, {"text_idx": "#000015", "text": "Flogv\u00f8llurin er longdur, men flogfel\u00f8g standa avgj\u00f8rt ikki i\u0301 bi\u0301\u00f0ir\u00f8\u00f0 kortini fyri at stovna flogrutur til F\u00f8roya. Og hvi\u0301? Ti\u0301 tey meta v\u00e6l saktans, at kundagrundarlagi\u00f0 er ov li\u0301ti\u00f0. Eg haldi, at allar grundir eru til at o\u0301ttast fyri, at kappingin kemur ikki. Verandi kundagrundarlag er r\u00e6tt og sl\u00e6tt ov li\u0301ti\u00f0 til at kunna brey\u00f0f\u00f8\u00f0a fleiri flogfel\u00f8gum i\u0301 no\u0301g sto\u0301ran mun. Fel\u00f8gini kunnu ikki vi\u00f0 so lutfalsliga li\u0301tlum kundagrundarlag vinna partaeigarunum no\u0301g sto\u0301ran vinning til, at ta\u00f0 ver\u00f0ur no\u0301g attraktivt fyri i\u0301l\u00f8garar at gera i\u0301l\u00f8gur i\u0301 fleiri flogfel\u00f8g, sum flu\u0301gva til og u\u0301r F\u00f8royum. Ta\u00f0 er einans a\u0301hugavert at gera i\u0301l\u00f8gur i\u0301 floglei\u00f0irnar til og u\u0301r F\u00f8royum, so leingi sum bert eitt felag hevur monopol og kann hava fult tamarhald a\u0301 fer\u00f0ase\u00f0lapri\u0301sunum."}, {"text_idx": "#000016", "text": "Fer\u00f0afo\u0301lk ver\u00f0a hildin sum gi\u0301slar, men fyri hvat?\nSamstundis er li\u0301ti\u00f0 og einki, sum eggjar Atlantic Airways til at l\u00e6kka pri\u0301sirnar, so leingi sum felagi\u00f0 ma\u0301 virka sum eitt partafelag, har fremsta sukseskriterium eru at n\u00f8kta vinningst\u00f8rvin hja\u0301 partaeigarunum. So leingi sum einasta flogfelagi\u00f0, i\u00f0 fly\u0301gur uppa\u0301 F\u00f8royar, ma\u0301 virka undir partafelagstreytum, so gongur atliti\u00f0 at ti\u0301, at veita partaeigararunum so sto\u0301ran vinning sum gj\u00f8rligt, fram um atliti\u00f0 at fer\u00f0afo\u0301lkunum \u2013 tvs. teimum, sum eru noydd at fer\u00f0ast og ti\u0301 mugu keypa fer\u00f0ase\u00f0lar i\u0301 dy\u0301rum do\u0301mum. Fer\u00f0afo\u0301lk ver\u00f0a so at siga tikin sum \u201cgi\u0301slar\u201d, sum \u2013 fyri at n\u00f8kta vinningst\u00f8rvin hja\u0301 partaeigararunum \u2013 mugu gjalda \u201cloysipening\u201d i\u0301 form av yvirpri\u0301si fyri at sleppa til og u\u0301r landinum. So einfalt er ta\u00f0."}, {"text_idx": "#000017", "text": "Men hv\u00f8r f\u00e6r veruliga gagn av hesi skipan? Partaeigaravinningurin kann ikki vera serliga sto\u0301rur, ti\u0301 kundagrundarlagi\u00f0 er eisini li\u0301ti\u00f0 fyri bert eitt felag. Um vinningurin fo\u0301r til at l\u00e6kka fer\u00f0ase\u00f0lakostna\u00f0in, i\u0301sta\u00f0in fyri til partaeigararnar, hev\u00f0i ta\u00f0 neyvan gj\u00f8rt tann sto\u0301ra munin fyri fer\u00f0ase\u00f0lapri\u0301sirnar. Spurningurin er, um ta\u00f0 yvirh\u00f8vur er ta\u00f0 vert fyri nakran at halda fram vi\u00f0 at lata Atlantic Airways vera eitt partafelag, ti\u0301 so leingi sum Atlantsflog bara ma\u0301 virka sum eitt partafelag, ver\u00f0ur st\u00f8\u00f0an verandi, sum hon er. Pri\u0301sirnir fara ikki ni\u00f0ur uttan so, at okkurt ekstraordinert ver\u00f0ur gj\u00f8rt."}, {"text_idx": "#000022", "text": "Hvat er best fyri samfelagi\u00f0?\nTa\u00f0 kemst ikki uttan um ta\u00f0. Li\u0301ka miki\u00f0 hvussu vi\u0301kir og vendir, so eru dy\u0301ru fer\u00f0ase\u00f0lapri\u0301sirnir ein ty\u0301\u00f0andi ors\u00f8k til, at fo\u0301lkatali\u00f0 i F\u00f8royum minkar. Ta\u0301 ta\u00f0 er no\u0301gv dy\u0301rari at fer\u00f0ast til og u\u0301r F\u00f8royum, enn ta\u00f0 er hja\u0301 \u00f8\u00f0rum i\u0301 londunum kring okkum at fer\u00f0ast til og u\u0301r teirra landi, ver\u00f0ur hetta til ein fl\u00f8skuha\u0301ls fyri vinnuli\u0301vi\u00f0, sum ta\u0301lmar og ger ta\u00f0 torf\u00f8rt at fa\u0301a vinnuligt virksemi i\u0301 F\u00f8royum til at bera seg. Fer\u00f0ingarsmidleikin er nevniliga ein sera ty\u0301\u00f0andi fyritreyt fyri samhandilin vi\u00f0 u\u0301theimin og harvi\u00f0 fyri \u00f8ktum vinnuligum virksemi i\u0301 landinum, hagani \u00f8ll tey attraktivu arbei\u00f0spla\u0301ssini skulu koma."}, {"text_idx": "#000023", "text": "S\u00e6\u00f0 fra\u0301 einum st\u00f8rri perspektivi, er ta\u00f0 ti\u0301 ikki skilagott, at si\u0301ggja flogfelagi\u00f0 avbyrgt sum eina fyrit\u00f8ku bara fyri seg og meta suksesina eftir, hvussu fyrit\u00f8kan kla\u0301rar seg, um so er, at suksesin bert tyngir restina av samfelagnum. Lati\u00f0 okkum ti\u0301 heldur gera eina cost benefit analysu, har ein tekur samfelagsgagni\u00f0 og atliti\u00f0 at f\u00f8royskari vinnu sum heild vi\u00f0 inn i\u0301 li\u0301kningina, og kanna eftir, um ta\u00f0 ikki kann loysa seg betri fyri samfelagi\u00f0 og fyri vinnuna sum heild, at samfelagi\u00f0 ofrar eitt sindur uppa\u0301 at gera fer\u00f0ing millum F\u00f8royar og umheimin v\u00e6l bi\u0301ligari."}, {"text_idx": "#000030", "text": "Men heldur ein fast i\u0301 at vilja si\u0301ggja flogfelagi\u00f0 avbyrgt, so s\u00e6r ta\u00f0 u\u0301t sum \u201cundirskot\u201d, men eg haldi fast i\u0301, sum eg longu havi nevnt \u2013 at samfelagsgagni\u00f0 ver\u00f0ur tiki\u00f0 vi\u00f0 inn i\u0301 li\u0301kningina. Ta\u0301 ein ta\u0301 ger roknskapin upp, eri eg vi\u0301s i\u0301, at fyrimunirnirnir fyri vinnuliga virksemi\u00f0 annars i\u0301 landinum eru so sto\u0301rir, at talan er ikki um \u201cundirskotsvirksomheit\u201d."}, {"text_idx": "#000032", "text": "Ta\u00f0 er pu\u0301ra r\u00e6tt, at ta\u00f0 ikki ber til at vera pu\u0301ra vi\u0301sur i\u0301, at fo\u0301lk h\u00f8vdu fer\u00f0ast meira, um fer\u00f0ase\u00f0lapri\u0301sirnir fo\u0301ru ni\u00f0ur. Men eg haldi kortini, at til ber at siga, at no\u0301gv bendir a\u0301, at fo\u0301lk h\u00f8vdu fer\u00f0ast meira, um ta\u00f0 var bi\u0301ligari at fer\u00f0ast \u2013 eins og tey gera a\u00f0rasta\u00f0ni, har ta\u00f0 er bi\u0301ligt at fer\u00f0ast uttanlands. Eg haldi heldur ikki, at nakar ivi er um, at ynski\u00f0 um bi\u0301ligari fer\u00f0ase\u00f0lar og um st\u00f8rri fer\u00f0ingarsmidleika er sera sto\u0301rt i\u0301 samfelagnum \u2013 b\u00e6\u00f0i fra\u0301 vanligum fo\u0301lki og fra\u0301 vinnuni, ja, \u00f8llum, sum onkusvegna hava bru\u0301k fyri at fer\u00f0ast no\u0301gv, nettupp ti\u0301 t\u00f8rvurin er st\u00f8rri enn ra\u0301\u00f0ini."}, {"text_idx": "#000033", "text": "Harumframt er dy\u0301ri fer\u00f0ase\u00f0lapri\u0301surin tann grundin, sum \u00f8giliga no\u0301gvir u\u0301tlendingar vi\u0301sa til, i\u00f0 ger, at tey velja F\u00f8royar fra\u0301 sum destinatio\u0301n. (Hetta siga fer\u00f0askrivstovur, sum selja fer\u00f0ir til F\u00f8roya)."}, {"text_idx": "#000034", "text": "Ti\u0301 ivist eg ikki so no\u0301gv i\u0301, at ta\u00f0 hev\u00f0i skapt \u00f8kta fer\u00f0ing til og u\u0301r F\u00f8royum vi\u00f0 bi\u0301ligari fer\u00f0ase\u00f0lapri\u0301sum. Ta\u00f0 er i\u0301 \u00f8llum f\u00f8rum ikki no\u0301gv sum bendir a\u0301, at vit \u00f8kja um fer\u00f0ing til og u\u0301r F\u00f8royum vi\u00f0 at var\u00f0veita dy\u0301rar fer\u00f0ase\u00f0lapri\u0301sir!"}, {"text_idx": "#000035", "text": "Avleiddir fyrimunir av bi\u0301ligari fer\u00f0ase\u00f0lum\nEin avleiddur fyrimunur av bi\u0301ligari fer\u00f0ase\u00f0lum hev\u00f0i uttan iva veri\u00f0 no\u0301gv \u00f8kt millumlanda virksemi. Hetta hev\u00f0i skapt betri fyritreytir fyri eini no\u0301gv virknari vinnu \u2013 ikki minst fer\u00f0avinnu \u2013 og harvi\u00f0 \u00f8kt munandi um fer\u00f0ingina til og u\u0301r F\u00f8royum, so fleiri fo\u0301lk komu til F\u00f8roya at leggja pening eftir seg."}, {"text_idx": "#000036", "text": "Hetta hev\u00f0i eisini gj\u00f8rt ta\u00f0 meira attraktivt at flyta vinnuligt virksemi til F\u00f8roya vi\u00f0 teimum skattafyrimunum, sum fyrit\u00f8kur hava i\u0301 F\u00f8royum i\u0301 mun til i\u0301 flestu londum kring okkum, sum aftur hev\u00f0i skapt fleiri arbei\u00f0spla\u0301ss i\u0301 landinum og givi\u00f0 \u00f8ktar og meira fj\u00f8lbroyttar vinnuligar m\u00f8guleikar til fo\u0301lki\u00f0. Harvi\u00f0 ver\u00f0ur fer\u00f0 sett a\u0301 \u00f8kta tilflyting til landi\u00f0 \u2013 ju\u0301st ta\u00f0, sum \u00f8ll suffa eftir."}, {"text_idx": "#000038", "text": "At seta pri\u0301sirnar ni\u00f0ur fyri fer\u00f0ase\u00f0lar merkir sum sagt helst i\u0301 fyrsta umfari mistar innt\u00f8kur fyri partaeigararnar her og nu\u0301, men eingin ivi er um, at bi\u0301ligari fer\u00f0ase\u00f0lar i\u0301 si\u0301\u00f0sta enda skapa \u00f8kt virksemi i\u0301 landinum, og harvi\u00f0 \u00f8ktar innt\u00f8kur fyri samfelagi\u00f0 sum heild. Her kann veruliga vinnast inn uppa\u0301 karussellirnar fyri ta\u00f0, sum mist ver\u00f0ur uppa\u0301 reiggjurnar. Ta\u0301 samfelagsroknskapurin skal gerast upp, ver\u00f0ur u\u0301rsliti\u00f0 i\u0301 \u00f8llum f\u00f8rum r\u00e6ttvi\u0301sari og no\u0301gv meira fyrimunarligt fyri eina st\u00f8rri fj\u00f8ld."}, {"text_idx": "#000041", "text": "Her er annars ein Facebook-bo\u0301lkur fyri fo\u0301lk, sum eru o\u0301n\u00f8gd vi\u00f0 dy\u0301ru flogfer\u00f0ase\u00f0lapri\u0301sirnar: "}]